Tietokonetomografia -ohjattu keuhkojen lankamerkkaus

|  |  |
| --- | --- |
| Kuvaus: | TT -ohjattu keuhkojen lankamerkkaus |

**TUTKIMUKSEEN VALMISTAUTUMINEN**

Toimenpidettä varten tulet sovitusti vuodeosastolle joko edeltävänä iltana tai tutkimuspäivän aamuna.

Jos tulet osastolle toimenpidepäivän aamuna, sinun tulee olla ravinnotta neljä tuntia. Suuta saa tarvittaessa kostuttaa pienellä vesimäärällä ja lääkärin määräämät lääkkeet voit pääsääntöisesti ottaa. Tutkimusta edeltävänä päivänä syö kevyttä ruokaa, kuten esim. keittoruokaa ja puuroa. Vältä kaasua muodostavia ruoka-aineita (mm. ruisleipä, herne, lanttu, omena, sipuli).

**Jos olet yliherkkä jodivarjoaineelle tai puuduteaineelle**, kerro siitä mahdollisimman pian lääkärille, joka lähetti sinut tutkimukseen.

**Jos olet raskaana tai epäilet olevasi raskaana**, kerro siitä mahdollisimman pian lääkärille, joka lähetti sinut tutkimukseen.

**LÄÄKKEET**

Lääkärin määräämät lääkkeet voit pääsääntöisesti ottaa.

Jos sinulla on kuitenkin käytössä joku seuraavista verisuonitukosten hoitoon tai ehkäisyyn käytettävistä lääkkeistä, ilmoita siitä etukäteen vuodeosastolle tai lähettävälle poliklinikalle:

Primaspan

Asasantin, Orisantin

Marevan

Clopidogrel, Brilique, Efient, Plavix

Arixtra, Eliquis, Pradaxa, Xarelto

Fragmin, Klexane, Innohep

Refludan

ReoPro

Integrilin, Aggrastat

neidonhiuspuu, kiinankarhuputki, kalaöljy-ja omegavalmisteet, valkosipuliuutteet

Lääke on ehkä jätettävä tauolle ennen toimenpidettä, mutta siitä saat osastolta erilliset ohjeet.

Verenpaineen on oltava alle 160/80, jotta toimenpide voidaan tehdä.

Sinusta otetaan verikokeita muutama päivä ennen toimenpidettä tai toimenpidepäivän aamuna.

**TUTKIMUKSEN KULKU**

Toimenpiteen aikana sinun tulee maata liikkumatta, koska liike aiheuttaa kuviin epätarkkuutta. Röntgenhoitajalla on sinuun puhe-, kuulo- ja näköyhteys.

Tietokonetomografian avulla etsitään merkattava kohta. Iho puhdistetaan ja puudutetaan toimenpidealueelta. Röntgenlääkäri pistää kirurgin haluamaan kohtaan ohuen neulan, jonka läpi ohjataan ohut koukkupäinen metallinen lanka. Neula poistetaan varovasti metallilangan jäädessä merkattavaan kohteeseen.

**TUTKIMUKSEN JÄLKIHOITO**

Merkkauksen jälkeen sinun on oltava mahdollisimman liikkumatta vuoteessa lääkärin neuvomassa asennossa.

**YHTEYSTIEDOT**

Peru aika, jos et pääse tulemaan. Jos sinulla on kysyttävää tutkimuksesta, ota yhteys röntgen 2:een,

puh 017 – 173 307 arkisin klo 8.00 - 14.30.

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä

[www.tutkimukseen.fi](http://www.tutkimukseen.fi/)

[www.stuk.fi](http://www.stuk.fi/)